text:
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e pôcs minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Par il 2021 il nestri proponiment e sarà inalore chel di domandà che il furlan al vegni doprât cetant che lenghe veicolâr intes scuelis dant la pussibiltàt a ducj di imparâ ce che si studie doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît di un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Di sigûr no puès mancjâ une riflession a rivuart de economie, di fat in Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant fasint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore. E e je penze ancje la situazion sanitarie dal Friûl in graciis di une riforme che e à puartât a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no. Un sisteme sanitari che in chest an 2020 di pandemie al à fat viodi ducj i siei limits no rivant ben a frontâ la situazion di emergjence stant i tancj câs di covid19. Il nestri auguri al è che ducj chei che a son malâts a rivin biel prest a vuarî e che si cjati une buine vacine par risolvi il probleme intai prins mês dal an.
E voaltris cuâi proponiments vêso fat pal 2021 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992


c: text/html

text:
— O savevi che o restavi tal scûr! Di fat…
A pene che il rogan si jere pandût, la lampadine si jere distudade. Un vecjo probleme tal implant eletric mai comedât.
Lant a palpe, o vevi scomençât a cirî il mobil bas da cjamare. Intal prin scansel o varès cjatât di sigure un mocul di cjandele.
Il burlaç si stave sbrocant e pes sfressuris dai barcons, i sfulmins a mandavin lamps di lûs. Un bon jutori pai miei moviments. In curt o jeri cuintri il mobil.
— Eco la cjandele e i fulminants!
Intant che o cirivi di impiâ, un altri colp di lusôr al veve sclarît la stanzie.
Intal cjanton o vevi viodût une femine.
Un sgrisul mi veve passât la schene. Cjandele e fulminants mi jerin colâts par tiere. Di gnûf scûr.
— Cui sêstu? — O vevi berlât, patafant il paviment, a cirî il mocul.
Mi pareve di sintî un crustâ di dincj, o pûr un riduçâ. No sai.
Il temporâl al bruntulave lizêr e un altri lamp al veve sluminât la cjamare. Tal cjanton nol jere plui nissun.
Spaurît e gnervôs, cu la man o cirivi alc tal scansel.
Eco ancjemò chel crustâ di dincj, ma lu sintivi plui dongje.
Lamp di lûs.
La femine a jere in bande di me. Sclagne, sgjavelade, cun la muse ingrispade.
E jere cence voi.
Scûr.
— Va vie, striate! Lassimi in pâs!
O jeri grampât tal mobil come che al fos la mê uniche salvece.
Il bati dal cûr mi gjavave il flât.
Une man glaçade e gropolose mi veve cjareçât i cjavei.
Vosant o vevi messedât i braçs tal vueit e cui pîts o vevi pescjât alc.
La scjate dai fulminants!
Tremant, o vevi gjavât fûr doi o trê e ju russavi cun fuarce.
— Impiaisi! Maladets!
A vevin cjapât.
Cumò la flame mi faseve viodi.
La femine e jere par tiere, in zenoglon.
Intor a veve une vieste sbregade, tacolade di ros, forsit sanc.
A riduçave e a faseve moto di svicinâmi.
— No!
La stanzie si jere jemplade di un fum strani, un vapôr penç.
O volevi spalancâ il barcon, vosâ, clamâ, ma mi sintivi il cuarp berdeât.
Clopant o jeri colât intor da femine. No mi movevi.
No sintivi plui bati il cûr.
Il sô grim al jere frêt.
Frêt.
Frêt.
di Massim Furlan
#1129
Conte cjolte dal Pôrecurte Day 2021
ma dopo… la conte no je finide!
— Cuietiti cumò, Ostîr. Tu âs cjapât pôre, ti capìs. Ma a sintî ben la tô storie, di
sigure si pues dî une robe sole: chi par pôc nol sucedeve un delit! Cumò fasêt atenzion!
Po dopo vê cjalât tai voi ducj chei de ostarie, il Comissari Rocheton al jere jevât impins e al veve tacât la sô spiegazion.
— O sin denant a une femine disperade che a pêl e je rivade a scjampâ dal so sassin. Di sigure chel maladet al voleve aprofitâsi di jê. Par chel la femine e jere sgjavelade e cui vistîts sbregâts. Jessint ancje tacolade di sanc al è facil che a sedi stade ancje pestade.
— Ogni câs la femine si è liberade e e je scjampade! Capitade inte ostarie e à pensât di platâsi inte prime cjamare che e à cjatât: chê dal Ostîr. E jere gnot, cuntun temporâl pront a sbrocâsi. Cui vistîts slambrâts e sot la ploie, di sigure e à cjapât frêt, par chest a bateve i dincj. Plene di pôre e cuntun grop tal cuel, no rivave a cjacarâ. L’Ostîr al dîs di vê sintût riduçâ. Ma invezit la puarete a stentave a vierzi la bocje, cisicant dome cualchi peraule.
— Mi pâr cumò di sintî, insom da ostarie cualchidun che al conteste: e jere cence voi! Prest sclarît. Al jere sabide di sere e al è facil che la siore si fòs piturade voi e smursiei, come lis feminis che par solit si slapagnin cun sbelets. Eco che alore, dopo vê cjapade la ploie e à ancje pierdût… la sô bielece. I sbelets smolâts da la aghe a àn piturât i voi di neri, riant la muse. Cussì la femine a someave cence voi e dute ingrispade.
— Impiâts i fulminants, l’Ostîr al à viodût une femine in zenoglon che i diseve di svicinâsi, dome parcè che a veve bisugne di lui, par cjatâ un pôc di confuart, di consolazion, dopo une brute esperience e soredut, dopo jessisi sparagnade un sassinament sigurât!
— A chest pont, l’Ostîr al dîs di vê vût fastidi e di jessi colât tal grim da femine, che al à par fin clamât “striate”. Ma cuâl fastidi! Molât il mobil al à di sigûr pescjât il mocul di cjandele che al jere par tiere, sbrissant come un sturnel. Intal ribaltament, cui voi scocolâts, di sigure il nestri Ostîr al à viodût lamps, lusôrs, fums. Fat al stâ che al è finît propit intor da femine, sintint il so cuarp frêt e glaçât, une robe normâl dopo jessi stâts sot dal sglavin!
— Eco sclaride dute la cuistion. Cumò a mancje dome di savê indulà che e je finide la femine…
— Ce storie ingropade, Comissari. — Al veve dit Spilot. E se invezit il nestri Ostîr al ves fat indigjestion? Mi pâr che e je za capitade…
Juste in chel l’Ostîr si jere tirât sù impins.
— Di fat, îr di sere, o ai fat fûr bessôl une fersorie di cjastinis, un salam e une butilie di vin gnûf. Crodêso che cheste mangjadone mi vedi fat fâ un brut sium?
— Spilot… — al veve dit Rocheton. — Eco disberdeât il câs da conte da femine sgjavelade.

robotstxt: allowed

filter: keep


text:
Miercus ai 28 di Mai, aes 5 di buinore, tal ospedâl di Udin, si fermave la vite di Franco Marchetta, masse adore par podê ancje dome pensâ di “meti in sene” i mil filons di ricercje ducj pensâts, cirûts e ativâts dal scritôr codroipin, sedi intal spazi plui intim di creazion personâl sedi intes relazions sociâls simpri plui viertis e prolifichis, che a volevin sperimentâ une co-creazion coletive inedite pes nestris latitudins. Daurman la culture regjonâl si è metude in moviment, strenzintsi cun afiet ae famee, dal sigûr no par creâ un simulacri blanc, ridondant e retoric, ma par fâ cressi – o sperìn simpri plui robustis – lis semencis di cognossince che la simpri ferbinte e poliedriche ativitât di Franco Marchetta e à metût intal humus furlan plui fertil e prometent, chel dai zovins prin di dut.
No dome in cui che al à vude la fortune di frecuentâlu e di cognossilu di dongje, ma ancje in cui che lu à dome let o scoltât, si è fate clare e fuarte la idee che nuie al è plui lontan de azion culturâl di Franco de retoriche peade a se stesse, dal consolidâsi des ciertecis, de concuiste de veretât finâl.
Par chescj motîfs, o proponìn un percors di ricercje e di produzion di culture che nol vûl jessi estemporani ma che al vûl someti ae atenzion de opinion publiche e de societât furlane in gjenerâl, prin di dut – ma no dome – i risultâts fin chi cognossûts de produzion di Franco (e ancje cualchidun di chei inedits). Il fin al è chel di fâ “zermoiâ” lis semencis, lâ indevant intal lavôr inteletuâl fermât a sec e fâ in maniere che ancjemò si produsi bielece e culture, tacant di chês riflessions par nô tant fertilis.
La idee e je chê di organizâ daurman, a inviament di chest percors di riflession plui gjenerâl, une iniziative “plurâl”, buine di acompagnâ lis setemanis che a precedin la proclamazion dal premi San Simon 2014 – che o proponìn di dedicâ ae memorie dal unic scritôr furlan che lu à vinçût par trê voltis – cuntune schirie di apontaments. Chest, par inviâ un “ricognossiment” de bande di cheste tiere dal contribût di un dai siei fîs plui atîfs e simpri ferbints intal cirî, sedi in lenghe furlane che in chê taliane, i “grops” ore presint inmò no justâts dal so progrès morâl e materiâl.
Par chescj motîfs, o vin proponût a une serie di interlocutôrs cualificâts e motivâts, publics e privâts, di organizâ insiemi, intes domeniis dai 12, 19 e 26 di Otubar dal 2014, trê diviers moments di incuintri: in ognidun di chei al sarà presint un aspiet particolâr dal lavôr culturâl di Franco, cun chê di facilitâ la “leture” in retrospetive ma ancje di capî la sô puartade inovative e feconde pes prospetivis futuris.
Domenie ai 12 un avigniment dedicât in maniere particolâr al public plui zovin, articolât in dôs diviersis modalitâts di fruizion: la musiche e internet, cun aprofondiments dedicâts a fotografie e fumet.
L’apontament sucessîf, domenie ai 19, al viodarà la presentazion di tescj teatrâi publicâts e inedits, par furlan e par talian, cun leturis senichis e/o preparazions curtis, simpri cul contribût di atôrs professioniscj dal teatri regjonâl.
Infin, domenie ai 26, une cunvigne di studis che e presenti la produzion leterarie di Franco Marchetta intes sôs grandis liniis di ricercje, sedi pe lenghe furlane che par chê taliane, cu la leture di une serie di tocs sielts dal comitât promotôr e lets di atôrs professioniscj dal teatri regjonâl. Chescj avigniments a varan une lôr ideâl, prime, conclusion martars ai 28 di Otubar, cuant che al sarà consegnât il Premi San Simon 2014.❚
Umberto Alberini
La presince assente: pensâ Franco Marchetta, intal Friûl di vuê............
Miercus ai 28 di Mai, aes 5 di buinore, tal ospedâl di Udin, si fermave la vite di Franco Marchetta, masse adore par podê ancje dome pensâ di “meti in sene” i mil filons di ricercje ducj pensâts, cirûts e ativâts dal scritôr codroipin, sedi intal spazi plui intim di creazion personâl sedi intes relazions sociâls simpri plui viertis e prolifichis, che a volevin sperimentâ une co-creazion coletive inedite pes nestris latitudins. Daurman la culture regjonâl si è metude in moviment, strenzintsi cun afiet ae famee, dal sigûr no par creâ un simulacri blanc, ridondant e retoric, ma par fâ cressi – o sperìn simpri plui robustis – lis semencis di cognossince che la simpri ferbinte e poliedriche ativitât di Franco Marchetta e à metût intal humus furlan plui fertil e prometent, chel dai zovins prin di dut.


text:
Si pues tornâ finalmentri a preparâ la clâf inglese par disvidâ i cartei. Sapade-Plodn e torne a cjareçâ la sperance di rientrâ in Friûl. Il mês di Dicembar passât, in gracie di dôs senatoris, Isabella De Monte dal Pd e Raffaella Bellot da Leghe, la Comission bicamerâl pai Afârs Costituzionâi e à votât a pro dal passaç di regjon pal comun dal Cjadovri, midiant di une leç ordenarie, e duncje in maniere plui rapide rispiet a ce che e previodarès une leç costituzionâl. Un risultât che al à fat tornâ il bon umôr ai citadins sapadins dal comitât referendari che tal 2008 al à fat segnâ il prin vêr pas viers chê riunion storiche che si brame dal 1852. Ma lâ cui pîts di plomp al è un oblic, parcè che o savìn ducj tropis voltis in chescj agns che o sin restâts cul amâr in bocje. Ancje la passade Primevere, la propueste di leç dai senatôrs Saro e Ceccanti e veve cjatât il placet di ducj, ma la colade dal Guvier Monti e il tornâ a votâ a àn mandât dut sul osti. Cumò la sensazion e je che, vint semplificât l’iter legjislatîf, la aule dal Senât prime e chê de Cjamare dai Deputâts dopo, a puedin votâ definitivementri pal passaç. Bisugnarà fâ i conts però ancje cul parei de Comission belanç e po dopo cui numars che a rivaran a garantî i partîts tal moment dal vôt, parcè che a son ancjemò une vore di onorevui che a àn pôre di ce che al podarès discjadenâsi une volte che e partìs Sapade. Baste lei lis ultimis gnovis che a rivin dal Comelic cu la ambizion di jentrâ in Tirôl, come che a àn domandât une altre desene di paîs, di Cortine a Asiago. E no stin a dismenteâsi che la decision su Sapade le spietin ancje a Cint, tal Venit orientâl, dulà che dal 2006 la int e à esprimût a maiorance la volontât di passâ in Friûl; su cheste cuistion – simpri tal Dicembar passât – il deputât dal Pd di Pordenon, Giorgio Zanin, al à presentât un ordin dal dì ae Cjamare, acetât dal Guvier. Cussì come a Sant Michêl dal Tiliment che, dopo la doce glaçade dal 2005, cuant che il referendum nol jere passât par pôc, tai ultins mês il grup “Pro Friûl” si è tornât a movi par tirâ sù lis firmis par une gnove votazion popolâr. Nô de Patrie, di chi indenant no molarìn il vues, e o continuarìn a meti presse aes istituzions fintremai che il sanc furlan al tornarà a cori dentri chestis gnervaduris de nestre tiere. ❚
✒ Il Cjargnel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Di Març e cun probabilitât fintremai ae fin di Mai, la alte Val dal Lusinç in Slovenie e je ancjemò il set di un film american. Al inizi di Març un regjist innomenât a nivel mondiâl al è stât a dâ un cuc ae zone. Il so non pal moment al è tignût segret, ma istès lis cjacaris a zirin sveltis e te Val si dîs che si trati di Ron Howard. Te suaze di chel che al sarà un film di azion, lis senis a varessin di jessi ziradis su la piste di schi in localitât Graben, su la cueste slovene de Mont Cjanine e su la mont Stol.
◆ A judâ la scuadre di plui o mancul 400 operadôrs cinematografics, vie pes ripresis a saran ancje cirche 100 abitants de zone.
◆ Tant che il non dal regjist, ancje lis informazions sul film e sui nons dai atôrs che a son rivâts o che a rivaran te Val dal Lusinç par zirâlu a son inmò segretis; istès ancje di chest si fevele: probabil che il film al sarà il sest de serie incentrade sul agjent de Cia Jason Bourne, interpretât di Matt Damon.
◆ Di cualchi an incà la Val dal Lusinç e je dispès il set di film internazionâi. Tal Atom dal 2019 a àn zirât li la serie “The Wheel of Time” (par furlan “La riode dal timp”), dulà che e recite ancje Rosamund Pike. E no stin a dismenteâsi che cualchi an indaûr, massime te zone di Pleç (Bovec), te Val a àn zirât lis ultimis senis de seconde part dal film “The Chronicles of Narnia” (“Lis cronachis di Narnia”).
◆ Te Val dal Lusinç si spere che dâ acet a chest set cinematografic juste prime dal inizi de stagjon turistiche estive al dedi un sburt intun periodi no masse facil a nivel economic. ❚
Sorelûc di Ron Howard su la mont CjanineLuciano Lister
Di Març e cun probabilitât fintremai ae fin di Mai, la alte Val dal Lusinç in Slovenie e je ancjemò il set di un film american. Al inizi di Març un regjist innomenât a nivel mondiâl al è stât a dâ un cuc ae zone. Il so non pal moment al è tignût segret, ma istès lis cjacaris a zirin sveltis e te Val si dîs che si trati di Ron Howard. Te suaze di chel che al sarà un film di azion, lis senis a varessin di jessi ziradis su la piste di schi in localitât Graben, su la cueste slovene de Mont Cjanine e su la mont Stol.


text:
No sai a voaltris, ma a mi mi capitave dutis lis voltis che o tornavi a cjase. Des bandis dal Tiliment mi someave di jessi jentrât intun lûc diviers di dulà che o jeri stât fin in chel moment. No sai se a jerin i odôrs, lis primis peraulis par furlan – se o jeri in tren – ma soredut il paisaç. Te mê vite o ai viodût avonde paîs, teritoris, la peraule che si dopre cumò par dî dut e nuie: tancj a jerin bielonons, mi son restâts tai voi, tal cûr, ma nissun mi fâs chel efiet strani tant che il Friûl.
A son i cjamps, i filârs dai morârs, ma soredut lis monts che tu viodis di lontan.
O ai scuvierzût che e pues jessi propit cheste dimension, in cualchi mût di finitece, di confin, di une cjase grande, chê che mi colpìs di plui. Provait a vignî sù dal mâr, de lagune, e a cjalâ viers nord: e tu lu viodis, il Friûl, tal so jessi une robe ugnule, “che e slargje la sô tende”. E sot di jê, o sin noaltris.
Po ben, dopo tante liriche, o vin di rabiâsi, parcè dut chest o stin par pierdilu e dome par colpe nestre.
Ai sorestants, ai forescj, dut chest no i interesse un boro: par lôr si clame teritori e lis cjartis che a doprin no segnin i riu, i vignâi, lis olmis di chei che la tiere le àn semenade e trasformade.
Si clamin zone artesanâl, zone industriâl, residenziâl, agricule; a son segnadis cu la letare A, B, Z. De storie di chel toc, di ce che al jere prime e parcè che al è deventât cussì, no i free. Numars e letaris, tant che i oms e lis feminis che a stan daûr ae mapadure.
Cheste concezion e je stade une vore ben claride dal architet Pirzio Biroli intune cunvigne cuintri l’eletrodot a Vilès.
Il paisaç duncje nol è dome une biele cartuline, l’ambient al è un patrimoni fondamentâl de nestre identitât, al sta tal Dna dal popul furlan tant che la lenghe, lis tradizions. Anzit, al è la fonde li che chês a son pognetis.
Se duncje cualchidun al à la pretese di fâ il paron su la tiere, su la aghe, al à di sigûr tal cjâf di podê fâ ancje dut cuintri la int di chel puest.
E chel popul che nol difint il so ambient, di sigûr al pierdarà dutis chês altris bataiis.
Se po dopo cualchidun al pense che a sedin dome posizions ideologjichis o, piês, romantichis, e bastarès une sole domande. Un Friûl segnât di discjariis, di eletrodots, di TAV e di autostradis, in sumis une scovacere, ce “valôr zontât” puartial ae economie, al tant decantât “made in Friûl”?
Ma soredut, ce fuarce puedial vê tes sôs rivendicazions di autonomie, un popul che nol sa difindi nancje il curtîl di cjase sô?
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
IL SORELI, LA ATMOSFERE, LA NATURE
Il soreli al tocje la sô altece massime tal cîl setentrionâl cul solstizi di Istât (21 di Jugn) rivant ae sô massime declinazion positive (+23°27’) rispiet al ecuatôr celest. Di culì al torne a cjapâ la sô aparente parabule dissendente viers l’emisferi austrâl, li che si fermarà (solstizi di Invier) ai 21 di Dicembar. La nature si cjate al so massim svilup e sflandôr, lis pomis a stan madressint e il forment al scomence a jessi cjapât sù. Lis zornadis a son une vore cjaldis e lis plui lungjis dal an, intant che lis gnots a son clipis e curti, claris e incantesemantis. Al tache il lunc Istât.
VORIS DAL CICLI AGRARI
Une volte al lave indevant l’arlevament dai bigats. Grandis voris tai podês e tes vignis, li che si fâs la netade di Istât des vîts e dai pomârs dal sfueam in plui pe miôr maturazion des pomis; lis vîts a vegnin sborfadis cun periodicitât cun sulfât, di ram cuintri lis malatiis e parassits. Tai cjamps si sesele il forment, intant che la blave e va indevant a cressi (a S.Pieri il sorc al tapone il puieri). Tai orts lis feminis a semenin o a tornin a plantâ jerbutis, puars, carotis e a semenin salatis, lidric, latuiis variis, cudumars, puars, brocui, cauliflôrs, râfs e fasûi. Tai zardins lis plantis in vâs a vegnin sistemadis tal viert e esponudis al soreli, a vegnin taiadis lis cimis ai rampighins, svangjade la tiere sot dai rosârs, radâts i tapêts di jerbe. A vegnin cjapadis sù lis pomis dal mês e cun chestis a vegnin prontadis lis primis marmeladis. I prins cjalts a puedin vuastâ il vin te cjanive e alore il contadin al previôt cui trataments di pueste e cu lis precauzions colaudadis. ❚
Mario Martinis
***
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
IL GRANT LUNARI DAL FRIÛL. Jugn............
IL SORELI, LA ATMOSFERE, LA NATURE


text:
A fin di Mai a son stâts comunicâts i risultâts de ricercje fate de Universitât dal Friûl sul ûs de lenghe furlane, comissionade de Arlef (Agjenzie Regjonâl pe Lenghe Furlane). Un lavôr che al ven dopo des indagjins de stesse fate dal 1977 e dal 1998. Chest al permet une comparazion su cemût che al mude l’ûs dal furlan tal timp.
Tal numar de Patrie stât o vin dade la notizie ma, no vint vût mût di viodi ben dai risultâts, si veve prometût di tornâ su la cuistion. Nol è mai un mâl che nol sedi un ben: passâts i doi trê dîs di titui sui gjornâi, de ricercje no si fevele plui e invezit o calcolìn impuartant tornâi parsore par rifleti sul presint e massime sul futûr de lenghe.
CUALCHI NUMAR
I dâts a son stâts tirâts dongje vie pal 2014, suntun campion di 1.005 di lôr, di bande di un grup di lavôr coordenât di Claudio Melchior.
Il prin risultât al è che e je stade ridusude la tindince a lâ al mancul dal ûs de lenghe furlane. Si ipotizave une pierdite dal 1% ad an dai locutôrs: cumò cheste ande e reste sot dal 0,65%. Cemût si calcolial chest dât? Intal 1998 lu fevelavin il 57,2%, cumò il 47,6%: il 9,6% in mancul, duncje. Si divît cheste cifre pai agns in cuistion e si à la percentuâl di pierdite par an (chel 0,65%, apont). Come tindince, mancul pierdite rispiet ae ricercje dal 1977 (l’1% che si diseve), ma o sin a un scuasit -10% in 15 agns. Plui che une buine notizie o sin tal cjamp dal “miôr polente cence nuie che nuie cence polente”…
A aumentin chei che lu capissin (di 19,9 a 26,4%) ancje se no lu fevelin, ma al aumente ancje cui che no lu capìs par nuie (6,1%: + 3,5%).
In dì di vuê, tes trê provinciis dal Friûl, a son in 600.000 che a fevelin furlan: 420.000 in maniere regolâr, in 180.000 ocasionâl. Duncje plui dal 60%, e se si cjape dentri Triest, i fevelants a son cuasi la metât de popolazion dal F-VJ.
I zovins (18-29 agns) a declarin di fevelâ furlan in maniere regolâr, plui di chei di 30-39 agns, invertint une tindince in câl.
Tes trê provinciis in pratiche ducj a capissin il furlan, ancje se no lu fevelin: 9 su 10 di lôr.
Chei che a declarin che i gjenitôrs a varessin di fevelâ par furlan ai fîs a son dongje dal 90%, il +15% in plui a pet dal ’98, ma l’ûs efetîf cui fîs al cale dal 15% in tiermin assolût e scuasit de metât in tiermins relatîfs (!): a jessi triscj si podarès dî “plui peraulis che fats”.
Sù par jù l’80% de popolazion des trê provinciis al è favorevul a leçs di tutele; la lenghe furlane a scuele e je positive pal 70,6% di lôr in provincie di Udin e il 66,9% a Gurize.
I dâts a son tancj altris, ma in struc si pues dî che l’ûs de lenghe furlane al cale, però al è cressût il status de lenghe, che la plui part de int e vûl tignude di cont (a peraulis).
IL DIBATIT
“La lenghe e je ancjemò vive, e resist ae globalizazion, e je sburtade dai zovins” al è il struc di cemût che e je stade comunicade la ricercje tai media. Il responsabil Melchior al à fevelât di un “sbalç culturâl” viodût il risultât tai zovins e la buine opinion de int viers la lenghe. Cjalant i dâts si viôt plui di cualchi pont critic come l’ûs efetîf in famee, che dutun cul fat che no si sta recuperant locutôrs, a costituissin une spie rosse di pericul. Covente une azion biele fuarte vuê, subit e no doman. Lis risorsis pe politiche linguistiche, però, a son simpri di mancul. Il president de Arlef Lorenzo Fabbro al à vût dit: «Al è un lavôr di impuartance straordenarie che nus permet une planificazion razionâl e calibrade. I risultâts a laran studiâts e sperìn che a vegnin valutâts de politiche». Sperìn! Dopo chei doi trê dîs di rifletôrs pontâts intor, no si à sintût plui nuie…❚
Redazion
SPECIÂL RICERCJE SOCIOLINGUISTICHE. Scandai su la lenghe furlane: la int le ten plui in considerazion, ma le fevele simpri di mancul............
A fin di Mai a son stâts comunicâts i risultâts de ricercje fate de Universitât dal Friûl sul ûs de lenghe furlane, comissionade de Arlef (Agjenzie Regjonâl pe Lenghe Furlane). Un lavôr che al ven dopo des indagjins de stesse fate dal 1977 e dal 1998. Chest al permet une comparazion su cemût che al mude l’ûs dal furlan tal timp.


text:
Ai 31 di Zenâr il consei regjonâl al à votât la leç che e inviarà il percors parlamentâr pe scancelazion de provinciis: 23 vôts a pro (la maiorance: Pd, SEL, e Cittadini) e 14 cuintri (Pdl, Autonomia Responsabile, Marini di GM/FI e Barillari di GM/UDC, Movimento 5 stelle); prime de votazion, par protestâ cuintr de norme in aprovazion, il Grup de Lega Nord e Elio De Anna di GM/FI a àn lassade la aule. In non di un sparagn dut di dimostrâ e cence nissun oblic di leç statâl parcè che inte nestre Regjon la autonomie speciâl e varès permetût di decidi in autonomie stant la competence primarie in teme di ents locâi, il Centriçampe al à decidût che l’ent di mieç al vignarà eliminât e cun lui il Friûl. Ancje se cumò a varan di fâ un dopli passaç sedi ae Cjamare sedi al Senât e duncje l’iter pe modifiche di une norme costituzionâl nol è cussì sempliç e curt, intant il segnâl al è stât dât: cuâl? Che la mode taliane di “sacrificâ” lis provinciis tal non dal principi “o vin fat alc”, e je passade ancje chi di nô, ancje se la Cort dai Conts e à dit che il Ddl Delrio (la propueste parlamentâr che e previodarès la scancelazion definitive des provinciis) nol à sens par vie che no son dimostrâts ni i sparagns ni la concretece de eventuâl ridistribuzion des competencis. Anzit, al è in pericul sedi l’asset istituzionâl, i coscj e i servizis che a riscjin di no jessi garantîts ai citadins.
O restìn de opinion, dal pont di viste tecnic, che la riorganizazion dai ents no pues passâ pe eliminazion dal ent di mieç, anzit: gjavâlu al varès ancje l’efiet colaterâl di gjavâ une rapresentance concrete istituzionâl al Friûl, che cence des provinciis, nol varès nissun rapresentant a difindilu cuintri dal centralisim triestin e roman.
E su chest pont o invidìn i presidents de Provincie di Gurize, di Pordenon e di Udin a cirî di fâ front comun: la difese de provincie no pues limitâsi a someâ la difese di une poltrone, ma e à di jessi puartade indevant, come che al sosten il President Fontanini, tal interès dal Friûl unît. ❚
Redazion
LA CUISTION DES PROVINCIIS. Vie lis provinciis: il consei regjonâl al à deliberât............
Ai 31 di Zenâr il consei regjonâl al à votât la leç che e inviarà il percors parlamentâr pe scancelazion de provinciis: 23 vôts a pro (la maiorance: Pd, SEL, e Cittadini) e 14 cuintri (Pdl, Autonomia Responsabile, Marini di GM/FI e Barillari di GM/UDC, Movimento 5 stelle); prime de votazion, par protestâ cuintr de norme in aprovazion, il Grup de Lega Nord e Elio De Anna di GM/FI a àn lassade la aule. In non di un sparagn dut di dimostrâ e cence nissun oblic di leç statâl parcè che inte nestre Regjon la autonomie speciâl e varès permetût di decidi in autonomie stant la competence primarie in teme di ents locâi, il Centriçampe al à decidût che l’ent di mieç al vignarà eliminât e cun lui il Friûl. Ancje se cumò a varan di fâ un dopli passaç sedi ae Cjamare sedi al Senât e duncje l’iter pe modifiche di une norme costituzionâl nol è cussì sempliç e curt, intant il segnâl al è stât dât: cuâl? Che la mode taliane di “sacrificâ” lis provinciis tal non dal principi “o vin fat alc”, e je passade ancje chi di nô, ancje se la Cort dai Conts e à dit che il Ddl Delrio (la propueste parlamentâr che e previodarès la scancelazion definitive des provinciis) nol à sens par vie che no son dimostrâts ni i sparagns ni la concretece de eventuâl ridistribuzion des competencis. Anzit, al è in pericul sedi l’asset istituzionâl, i coscj e i servizis che a riscjin di no jessi garantîts ai citadins.


text:
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Showing all 7 results
-
12,50 €
BIELIS E BRUTIS DAL FRIÛL DI MIEÇ di DANIELA MORGANTE e GIULIANA ROSSI Contadins, feminis, fruts che a àn vivût intal Friûl di une volte a…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
15,00 €
di LUSSIA DI UANIS Lussia di Uanis, scritore e artiste, cu la storie dal farc Bepopalon e dal farcut so nevôt nus ufrìs une…
-
13,00 €
di FRANCESCA GREGORICCHIO 23 mostris intîrs e tocs di mostris par un Memory dut di zuiâ ancje cuntune ponte di pôre e cualchi sgrisul,…
-
13,00 €
di DEBORAH CRAPIZ e DORIANA ALESSIO Il Memory al è fat di doi macs di 19 tessaris (o cjartis), compagnis a dôs a dôs. Prin…


text:
«Cors di scriture creative par fantats in lenghe furlane» e je la gnove iniziative inmaneade da la ARLeF pes scuelis secondaris di prin grât (chês che une volte a jerin lis mediis).
La Agjenzie, cuntun finanziament complessîf di 30.000 euros, e sostignarà lis scuelis che tignaran dai cors pratics di scriture creative cul fin di incoragjâ i lôr arlêfs a produsi tescj di narative e a concori cui elaborâts al Premi S. Simonut di Codroip.
«La produzion leterarie di tescj in lenghe furlane» al spieghe il Diretôr de ARLeF Massimo Duca «e costituìs un dai obietîfs pe fruizion e l’incressi dal status de lenghe, al pâr cetant oportun incentivâ a nivel scolastic la capacitât di scriture dai arlêfs e il confront cui autôrs za afermâts di oparis in lenghe furlane.»
Di sigûr il probleme principâl che e patìs la produzion scrite par furlan al è il scjars numar di letôrs. Ducj i discors che si stan fasint sul valôr de leterature furlane contemporanie a scugnin tignî cont di cheste debolece di fonde.
Il furlan a scuele al ven spes confinât intun piçul cjantonut di 5-6 oris intun an dulà che al è dificil rivâ a davuelzi alc che al rivedi a passionâ plui di tant i fruts.
Chê dai cors di scriture creative e somee duncje une sielte induvinade e al sarà biel viodi ce esperience che e vignarà fûr.
Dal pont di viste pedagogjic a van marcadis lis ricjadudis positivis pai zovins di une ativitât di cheste fate al di là de sole marilenghe, e cuant che il furlan al devente un strument par imparâ altris robis al vûl dî che al devente plui fuart ancje come lenghe.
Bastaraie dut chest a dânus cualchi grant leterât di ca a cualchi an? No si pues sigurâlu ma magari cualchidun di plui al gjoldarà tal scrivi e tal lei par furlan.
Maurizio BIASIZZO
LA FABRICHE DAI… LIBRIS. Slargjâ il cjantonut dal furlan............
«Cors di scriture creative par fantats in lenghe furlane» e je la gnove iniziative inmaneade da la ARLeF pes scuelis secondaris di prin grât (chês che une volte a jerin lis mediis).


text:
A son milante bogns motîfs par fevelâ la nestre lenghe: e je un invistiment par imparâ miôr lis tantis lenghis che i somein
Mandi a ducj. Io mi clami Marianna, o soi di Sevean, ma in chest moment o soi in France par impara il francês e cognossi un pôc il mont! O disarès che al è il câs di ringraciâ il gnûf diretôr da “La Patrie dal Friûl”, Walter Tomada, e chê di prime, Erika Adami, pe oportunitât che a àn sielzût di dâmi.
Jo o pensi che chest gjornâl al vedi une mission tant impuartante che dificile: rivâ a fâ sorevivi il furlan a dispiet dal cambiament masse svelt che la societât e je daûr a vivi.
Tantis voltis o ai sintût i miei coetanis a dîmi che “la lenghe furlane no vâl nuie” o che “e je inutile”; cualchidun al à ancje olsât a dîmi che il furlan al è un dialet e no une lenghe, cence nancje lâ a dâ un voli a ce che a disin lis leçs di tutele statâls e regjonâls.
Ma il furlan, isal pardabon inutil? Se lu fevelin in 600.000 di lôr, al è dificil sostignî che nol coventi a nuie! Intant, se si scomence a doprâlu za di fruts, il cerviel si use a cognossi dôs lenghis diferentis, sedi a nivel di pronunzie che gramaticâl. E us garantìs che fevelâ furlan in cjase al vâl pal cerviel dai nestris fruts come lâ a scuele di altris lenghis, tant che l’inglês, il francês, o il cinês. E in plui che no fâ fature, nol tocje nancje…tirâ fûr il tacuin!
Volêso meti trop che al è divertent e stimolant scuvierzi simpri peraulis gnovis: par esempli “picjecjacis”, cui siei doi significâts par clamâ la astute par picjâ imprescj in cusine o il vues de spale che o clamìn ancje clavicule; o “strissulis”, che a son sedi “tocuts minûts di len”, che i ritais des formis dal formadi che po dopo si doprin par fâ il frico?
E po, cognossi il furlan al pues judâ ancje ducj chei che a son daûr a imparâ il francês, il spagnûl il catalan, o altris lenghis neolatinis, parcè che a son lenghis che si somein, e al sarès pardabon stupit no profitâ di une par imparâ chês altris!
Jo o soi in France aromai di sîs mês, e tant di chel che o ai imparât chi al è merit de mê cognossince dal furlan: tantis peraulis si somein e ancje la struture des frasis. E je une robe divertente, che no i varès mai crodût prime di vignî chi! Par esempli, saveviso che la peraule “avion” e je compagne in francês e in spagnûl? E ce dî de peraule “surîs”, che in francês e sarès “souris” (pronunzie su.i)? In dutis dôs lis lenghis e indiche sedi la besteute, che il mouse dal computer!
Duncje, furlans, se no vevis za milante bogns motîfs par fevelâ la vuestre lenghe, pensait al furlan ancje tant che a di un invistiment, massime se o vês intension di viazâ – o di fâ viazâ i vuestris fîs – ator pal mont!). ❚


text:
OTUBAR – PRIME PAGJINE. EDITORIÂL – Triest citât metropolitane: lis bausiis dai partîts talians / Cungjò, pre Laurinç / Ricors cuintri dal Italicum, la leç eletorâl che e fâs dam al Friûl, tal cidinôr di ducj / PAGJINE 2 – Cjamaris Di Cumierç: la oligarchie di Pordenon e la sô “boutade” antifurlane / Il gnûf plan energjetic regjonâl. I numars e il futûr de Regjon in chest cjamp / PAGJINE 3 – Referendum par vê une Regjon Friûl-Triest, ma no dome: i cuesîts a saran cuatri / A Tumieç, un contentin pal tribunâl / PAN…em et circenses. L’aniversari des Frecis parsore il Friûl di Mieç / PAGJINE 4 – Nuie Premi Friûl pal secont an: cualchi riflession / La opinion di cui che al à partecipât / Liste di aur / PAGJINE 5 – Catalan? la lenghe dai catalans e… dai forescj. Lu disin i risultâts de ultime indagjin sociolinguistiche sul ûs de lenghe / Ho sabies que…? (Savevistu che…?) Curiositâts e informazions su Catalogne e Catalan / PAGJINE 6 – Judâ insegnant a judâsi: lis ultimis ativitâts di «Aghe dal cîl» / Riforme sanitarie regjonâl, e va indevant la bataie / Il menau di Çurçuvint: fâi cuintri ae crisi restant in Cjargne / PAGJINE 7 – La crisi di vocazion dal sindacât e la regjonalizazion che je par rivâ / L’impegn di une racuelte di firmis par sostignî une leç par un fisc ecui e solidâl / Ancje chest an si fasin lis elezions dal “parlament furlan” e la consultazion no sarà dome digjitâl / PAGJINE 8 – SLOVENIE. In Italie cumò e je “la buine scuele”, ma in Slovenie cemût ise la scuele? / FRIÛL EUROPE. Zornadis di lenghis, di dirits e di autodeterminazion / Paîs Catalans: manifestazion moltitudinarie pe indipendence / PAGJINE 9 – Une balade pe liende partide di Secuals e rivade insom dal mont: “Oggi è sabato sera” dai Leuq e Maurizio Mattiuzza / “La gnot des plêfs”, par valorizâ un grant patrimoni / ZODIAC FURLAN. Belance / PAGJINE 10 – IL GRANT LUNARI DAL FRIÛL. Otubar / IL FERÂL. La muart dal just. Par memoreâ pre Renzo (viôt l’articul in prime pagjine) o publichìn chest articul di pre Toni, che al riflet su le muart / Il ricuart di un amî che al jere ancje lui in “fabriche” / PAGJINE 11 – Cuatri furlans cun lirichis in marilenghe in finâl al premi di poesie Gozzano / SIMPRI BOGNS. Silvana Schiavi Fachin, 99 peraulis. Fevelâ cul mont, S. Vît dal Tiliment 2014 / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Hasta la furlanitad (Tina ModottI) //
*** I articui a son disponibii fracant sul titul. Buine leture.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
✽✽ La notizie no somee che e vedi sveât particolâr atenzion di stes la sierade des sedis dai Fogolârs furlans di Caracas e Sant Cristobal in Venezuela al varès di impressionâus cun fuarce. Prin parcè che segnâl de grave crisi economiche che e je daûr a colpî il paîs Sud american e di consecuence chei 15mil conazionâi emigrâts là jù, e in secont lûc stant che, cu la sierade di chescj doi ponts di riferiment, a mancjin dôs colonis di une assistence materiâl e morâl pussibile.
✽✽ In tancj si visaran che intune situazion simile, la crisi argjentine, l’Ente Friuli nel Mondo si è impegnât daurman cuntune schirie di iniziativis a pro des fameis emigradis, rivant a studiâ fintremai percors di studi e lavôr pe lôr tornade. A son stâts fats invistiments economics impuartants, a son stâts creâts canâi di finanziament regjonâl par chescj aiûts. I risultâts di chest impegn no si son mai pardabon cognossûts, a vuê no savìn se chê operazion si è sierade in maniere positive e se duncje si puedi tornâ a ripeti in altris situazions.
✽✽ Anzit propri l’impegn finanziari pe Argjentine al è stât ae fonde di critichis e suspiets, tant di incalmâ une polemiche che e à invistît i cjâfs de associazion e al è stât dispès rimpin par criticâ i criteris stes che si base la assistence ai nestris emigrants.
✽✽ Masse, si dîs, lis siglis. La contemporaneitât dai doi raduns estîfs, chel de Efasce, la organizazion fondade de Curie pordenonese, e di Friûl intal mont al à fat berlâ al scandul e ae straçarie di bêçs publics de bande de Regjon. L’ex president Pittaro, intal so intervent sul Messaggero Veneto, al à sclarît cemût che dispès sot dal acronim di une associazion si plati il vueit di iscrits e di iniziativis.
✽✽ La origjinalitât e il lavôr preziôs dai Fogolârs al è finît sot acuse, cuant che invezit a la stangje a varessin di lâ ducj chei che, partîts a cjâf, a àn volût doprâ i nestris emigrants tant che fontane di rapresentance politiche e di acès ai fonts regjonâi, creant struturis par nuie rapresentadis inte realtât. Une spartizion tipiche de prime republiche.
✽✽ Vuê il zûc si fâs plui sutîl e inte smire e sta la specificitât de organizazion fondade di Ottavio Valerio: l’obietîf, a chest pont justificât de crisi e dal caratar barufant des associazions, e je la creazion di un sôl riferiment regjonâl, e viodût che al esist ancje un Giuliani nel mondo che al puedi ancje eliminâ chel tiermin “furlan” di cualsisei iniziative.
✽✽ E covente une rispueste ferme: il president di cumò nol pues fâ fente che chest nol sedi daûr a sucedi. Une iniziative concrete pal Venezuela e podarès jessi la ocasion par dimostrâ che la flame dai Fogolârs furlans no le stude nissun.❚
✒ Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
A Guriza si tache miercus ai 16 di Zenâr 2019
A son viertis lis iscrizions a la edizion 2018/2019 dai cors pratics di lenghe furlane, inmaneâts da la Societât Filologjiche Furlane cu la poie de ARLeF - Agjenzie Regjonâl pe Lenghe Furlane. Lis lezions a trataran argoments di grafie, gramatiche e imprescj lenghistics informatics.
Il cors di Guriza - te sede da la Societât Filologjiche in vie Bellini 3 - al tacarà cun miercus ai 16 di Zenâr 2019 a lis 5 dopomisdì, e al larà indevant par 13 lezions di 2 oris ognidune. La docente e je la dot.sse Maria Chiara Visintin. A la fin dal cors al vignarà consegnât un certificât di frecuence ai arlêfs che a varan partecipât a almancul il 70% da lis oris di lezion. Il certificât al è titul culturâl par jentrâ te Liste regjonâl dai insegnants cun competencis di lenghe furlane. Il cors al è a gratis e viert a ducj i interessâts. Iscrizions fin ch’al è puest.
Oltri a Guriza, in Friûl di Jevât e Basse a son in program cors ancje a Romans e a Aquilee.
Par informazions e iscrizions, cjalâ sul sît internet www.filologicafriulana.it (sezion Lenghe Furlane - Cors pratics), o ben telefonâ al Ufici Formazion da la Filologjiche (tel. 0432 501598 int. 3). Si pues ancje clamâ la sede SFF di Guriza (tel. 0481 533849; gorizia@filologicafriulana.it - martars 9-13 e joibe 14.30-18).
La Societât Filologjiche
e augure Bon Nadâl
e bon principi dal an gnûf
a ducj i letôrs, socis e amîs!


text:
Contest: Aziende taliane in zone Milan ative di 40 agns, setôr mecanic leât a componentistichis. Faturât > 25 Mln €, di chescj 60 % tal forest, numar dipendents > 80.
Probleme
- Contrazion fuarte dal marcjât par vie de simpri plui grande concorence dai player asiatics. Câl dal faturât. Dibisugne di creâ di aleancis strategjichis in rispueste ae globalizazion dai marcjâts cuntun strument par fâ un progjet comun Joint Venture midiant de union di risorsis che ur permeti a ogni societât di mantignî la sô autonomie juridiche e economiche, là che ogni partner al è responsabil pe esecuzion de proprie part.
- Dibisugne di individuâ partner asiatic dulà spostâ une part des produzions
- Mancjance di une analisi dal senari e di elements fondamentâl tant che:
- Mancjance di risorsis finanziariis.
- Cressite dal cumierç internazionâl par prodots a margjin bas.
- Maturitât di cualchi setôr industriâl.
- Dibisugne di individuâ dulà fâ i invistiments tecnologjics.
- Bataie concorenziâl cetant fuarte.
- Interdipendence des diviersis economiis nazionâls.
- Situazion di vulnerabilitât de imprese singule.
Soluzion proponude
- Temporary Management cun chest plan di lavôr.
- Studi e distese dal Budget aziendâl articolât in Budget des venditis, Budget acuiscj materiis primis, Budget dai coscj pal personâl, Budget invistiments.
- Individuazion dal partner cun Comunance di interès avuâl.
- Definizion dal pericul di invistiment e dal grât di responsabilitât.
- Definizion de cooperazion economiche e colaborazion tecniche comerciâl
- Esam complet e esaustive di ducj i aspiets juridics e legâi
- Negoziazion e definizion dal contrat di J. V. cun ducj i rapuarts tra i partner: - costituzion - ripartizion des cuotis - responsabilitât dai partners - cjamps di intervent - furnidure - ricercje e formazion - direzion - plans di produzion e vendite - strategjiis e marketing.
Timing
10 mês.
Risultâts otignûts
- Joint Venture realizade.
- Limitade la instabilitât de concorence.
- Razionalizadis ciertis lavorazions maduris no profitevulis in Italie.
- Sinergjiis creadis e disfrutadis.
- Ingrès intal marcjât asiatic (cun posizion solide).
- Otignût prodots e capacitât.
- Otimizâts i invistiments previodûts.


text:
30 settembre 2006
Une segnalazion
Vuê a Vençon al son stâts celebrâts i 30 agns dal Inapa (istituto nazionale di assistenza e di patronato per l'artigianato ). Chest ent al è nassût juste tal 76 e la Confartigianato di Udin e à volût ricuardâ chest aniversari a Vençon: a jerin presints te sale consiliâr dal municipi il President Nazionâl Mario Galli, il presindent de Confartigianato di Udin Carlo Faleschini, il sindic di Vençon Amedeo Pascolo e tancj aministradôrs. Cun di plui a àn puartât un salût ancje il pres. de provincie Strassoldo, l'ass. regjonâl Bertossi e l'on. Compagnon. Tra lis testemoneancis al è stât mostrât un filmât de epoche dal taramot su la Inapa, che in 6 mês in chê volte e à fat fûr scuasit 17.000 pratichis par tornâ a meti in vore lis piçulis aziendis! Vie pe cunvigne a àn cjapât la peraule ancje il diretôr nazionâl Paolo Landi e il president onorari de Confartigianato BEPPINO DELLA MORA, che al à fat une propueste: nomenâ senadôr a vite il comissari straordenari pe ricostruzion Giuseppe Zamberletti. La propueste e je stade condividude di dute la sale cuntune grande batude di mans!
29 settembre 2006
Complean dal Silvio
28 settembre 2006
Doman al è Consei comunâl
Dopo un atac di un Troian ( che o varès tornât a batiâ, ma par delicate no us dîs cemût), ve chi che o soi di gnût operatîf e cuntun tot di euros in mancul par paiâ l'antivirus...
Tornant al nestri comun, us visi che al è doman al è consei comunâl.
Su la mozion par Zamberletti mi fâs plasê che si feveli tal marcjât... o speri dome che i peçots no sedin stâts metûts fûr di un de maiorance. In câs contrari, compliments a chel pote che dopo des riunions al met ator vôs in place.
Dut câs o ai propit gust di viodi ce che al ven fûr doman di sere: ve chi intant l'ordin dal dì.
Tornant al nestri comun, us visi che al è doman al è consei comunâl.
Su la mozion par Zamberletti mi fâs plasê che si feveli tal marcjât... o speri dome che i peçots no sedin stâts metûts fûr di un de maiorance. In câs contrari, compliments a chel pote che dopo des riunions al met ator vôs in place.
Dut câs o ai propit gust di viodi ce che al ven fûr doman di sere: ve chi intant l'ordin dal dì.
27 settembre 2006
A scuele di furlan
E intant che la Lega Nord e à presentât une buine propueste di leç pal insegnament dal furlan te scuele, noaltris achì o continuìn cu lis nestris lezionutis di furlan on line...
26 settembre 2006
Zornade europeane des lenghis
Come che us ai za visât, vuê il Consei de Europe al celebre la zornade europeane des lenghis e la impuartance dal lôr aprendiment.
Jo us invidi a Felet a viodi une mostre su lis lenghis minoritariis di dute Europe: dal sigûr o varês cualchi biele sorprese.
Us spieti e us fasarai cun plasê la vuide ae mostre: cjalait achì dutis lis iniziativis ancje di Udin.
Jo us invidi a Felet a viodi une mostre su lis lenghis minoritariis di dute Europe: dal sigûr o varês cualchi biele sorprese.
Us spieti e us fasarai cun plasê la vuide ae mostre: cjalait achì dutis lis iniziativis ancje di Udin.
25 settembre 2006
24 settembre 2006
Fûc a Rivis Darcjan
Vuê sul Messaggero, ma ancje come che al veve ricuardât Luca, tal post precedent, al è l'articul sul fûc che al à devestât l'implant di Rivis. Al semee che la situazion e sedi fûr pericul, ma al conven vê lis orelis spiçadis: no je une situazion tant biele.
23 settembre 2006
Cjacaris a son cjacaris,
fats a son fats...
Chê altre sere su lis gnovis o ai sintût i contribûts che al Provincie di Udin e à dât aes Associazions di Maian:
Pro Maian: 5.000 euros pe mostre (President);
Avulls: 6.000 euros pe ativitât (Ass. Politichis Sociâls Adriano Piuzzi);
Nostro Domani: 7.000 = 4.000 pe ativitât e 3.000 pe inaugurazion di Pêrs (Ass. Politichis Sociâls Adriano Piuzzi);
ASD Majanese: 3.000 euros pal campus volley pai fruts chest Istât (Ass. Sport Fabio D'Andrea).
In totâl 21.000 euros pes associazions di Maian.
22 settembre 2006
21 settembre 2006
Une leç pe scuele furlane
Il cons. regjonâl de Lega Nord Claudio Violino al à fat une propueste di leç pe scuele furlane. Us met un tic di rassegne stampe di lei e comentâ...
20 settembre 2006
Luca Peresson e Farcadice: Premiâts!!!!
Farcadice, il documentari di Luca Peresson di Farle e Carlo Della Vedova su la emigrazion furlane in Belgjiche (in particolâr tes minis a tirâ fûr cjarbon) al à vinçût il prin premi al Concors di Cordenons.
Complimentons ai doi regjiscj!!! Savint ce che us è tocjât o soi propit content di chest ricognossiment, pardabon meretât!!! Un documentari di viodi: fracait achì par lei une recension.
Complimentons ai doi regjiscj!!! Savint ce che us è tocjât o soi propit content di chest ricognossiment, pardabon meretât!!! Un documentari di viodi: fracait achì par lei une recension.
Protezion civîl e une mê propueste
Tal ultin fin setemane a Glemone e je stade la fieste de protezion civîl e une vore di volontaris a son passâts ancje par Maian, par viodi dopo 30 agns, i risultâts de ricostruzion. Intant te ultime comission culture o ai proponût di puartâ indevant un documentari sul Taramot a Maian. Stant che no vin masse finanziaments culachidun nol jere masse convint, a par sparagnâ al à dit che al sarès plui economic fâ une publicazion. Sul fat di no strassâ i bêçs o soi dacuardi, ma mi semeave une biele idee chel di cjapâ sù i filmâts di archivi su Maian (cineteche dal Friûl) e zontâju cuntune schirie di intervistis al consei comunâl che al jere tal 1976: ae fin dal mês o varìn un incuintri in consei e mi semeave la ocasion par tacâ di li, stant che par furtune, ancje se cun cualchi carnavâl, a son inmò cuasi ducj. Ma plui di cualchidun al è perplès parcè che ancje tirâ fûr dai archivis al è un lavoron lunc... almacul cussì al semee, ma forsit al è za stât fat e nol convetarès tant par fâ une biele robe che mi pâr za a bon pont: lait al lei l'articul sul Messaggero di vuê...
19 settembre 2006
A scuele di furlan
A continuin lis lezions par imparâ a lei e scrivi par furlan: tierce lezion e ancje avonde particolâr... Lait a viodi il prin coment e se o podês lait a lei il test de grafie uficiâl: fracait achì
18 settembre 2006
17 settembre 2006
Ai 29 di Setembar al è Consei Comunâl
Te prossime sentade che e sarà ai 29 di Setembar, il Consei comunâl di vuê al ringraziarà il Consei comunâl dal 1976 a 30 agns di distance. Jo o ai pensât di fâ une propueste pal on. Giuseppe Zamberletti, comissari straordenari pal guvier nomenât dopo dal taramot dai 6 di Mai 1976 pe gjestion de emergjence e de ricostruzion. Tal prin coment o cjatais la propueste...
16 settembre 2006
Par Mai - Par simpri
La Pro Majano e à inmaneât une serade di musiche, poesiis e imagjins par ricuardâ i 30 agns dal Taramot. La serade e sarà aes 20.30 di sabide ai 16 di Setembar te Glesie di SS Pieri e Pauli di Maian. E partecipà ancje la Corâl Gotis di Notis di Cjassà: altris informazion lis cjatais achì
15 settembre 2006
Sabide a Madone di Buie: Farcadice - la emigrazion furlane in Argjentine e Belgjiche
La associazion "El tomât" e presente sabide 16 di setembar a vot e mieze di sere
tal centri de comunitât di Madone di Buie:
Farcadice di Carlo della Vedova e Luca Peresson, documentaris su la emigrazion furlane pal mont.
A son 2 diaris di viaç a Colonia Caroya e a Charleroi che a fevelin de storie di migrants furlans in Argjentine e in Belgjiche (di chest o vin za fevelât ancje a Jugn, si visaiso?)
tal centri de comunitât di Madone di Buie:
Farcadice di Carlo della Vedova e Luca Peresson, documentaris su la emigrazion furlane pal mont.
A son 2 diaris di viaç a Colonia Caroya e a Charleroi che a fevelin de storie di migrants furlans in Argjentine e in Belgjiche (di chest o vin za fevelât ancje a Jugn, si visaiso?)
14 settembre 2006
A proposit di integrazion
Tal ultin consei comunâl o vin fevelât di integrazion. Achì un presenti une iniziative che si fasarà a Tavagnà e che e podarès jessi un element par tacâ a viodi ce fâ ancje a Maian: un cors di lenghe e culture furlane pai migrants.
La robe biele di cheste iniziative no je dome il nivel dal program e la presince di docents une vore cualificâts: Stefania Garlatti Costa, Gian Paolo Gri, Silvana Schiavi Fachin, Bruno Forte, Federico Rossi, Mauro Pascolini, Leo Virgili, Novella Del Fabbro. Dal sigûr tancj di voaltris ju cognossin.
Come che us disevi, il biel di cheste iniziative al è che cors al è stât volût, domandât e inmaneât di une associazion di "mediatori di comunità", imigrâts che a lavorin pe integrazion dai gnûfs migrants che a rivin in Friûl. Duncje la integrazion e passe ancje pal furlan!
La iniziative e je fate in colaborazion cul Comun di Tavagnà-Sportel pe lenghe furlane, ASS4 dal Friûl di mieç e cul contribût de Provincie di Udin (Lr15/96). Se o fracais su la imagjin, le viodarêr plui grande.
13 settembre 2006
Friuli doc 2006
Cun doman al vierç Friuli doc 2006, chel pal popul. Di fat chel pai vips al è za tacât cu la cene in place S. Jacum. Une cene cuntun significât politic...
12 settembre 2006
A scuele di furlan
A continuin lis lezions par imparâ a lei e scrivi par furlan. Lait a viodi il prin coment e se o podês lait a lei il test de grafie uficiâl: fracait achì
11 settembre 2006
Par no dismenteâ: a mi mi plâs ricuardâlis cussì
Ai 11 di Setembar di 5 agns indaûr jo o jeri in autostrade. O vevi compagnât il fari Vittorio a Traversetolo par une mostre intant che o tornavi indaûr mi à clamât Alessandra par informâmi di chê disgracie che e à segnât la storie.
Dopo cinc agns si sint inmò une strane sensazion cuant che si fevele di chê zornade.
Cun di plui a son tacâts a zirâ in internet diviers filmâts... Un in particolâr mi à fat pardabon impression: lait a viodi achì
10 settembre 2006
09 settembre 2006
08 settembre 2006
Meeting Internazionâl di Atletiche
Ancje chest an la Libertas di Maian e à inmaneât il meeting internazionâl di atletiche. Dopo vê ospitât ancje delegazions di Oradea (Romanie) e Beslan (Ossezie), chest an o varìn a Maian ancje une delegazion de Guinee. Al è propit vêr che il Sport nol è dome gare, ma ancje solidarietât.
Achì un pocje di rassegne stampe su la manifestazion...
Achì un pocje di rassegne stampe su la manifestazion...
07 settembre 2006
Comunitât Colinâr
Sul gjornâl, tai ultins timps no si lei dome di rotatoriis, ma o ai cjatât ancje riferiments e articui su la Comunitât Colinâr. Us met achì un toc che al fâs viodi che chest ent al è un tic in pericul e o speri che al puedi tornâ a ripiâsi: no volarès che chestis a sedin provis gjenerâls par une fughe di cierts comuns de Colinâr cun conseguencis su la esistence stesse de Comunitât...
06 settembre 2006
Vinars al è Consei Comunâl aes 18.30
Vinars al è il Consei Comunâl convocât daûr de domande de Minorance:
Tra lis robis di discori a son:
Tra lis robis di discori a son:
- rispuestis a interogazions;
- propueste par doprâ chei 140.000 euros (che tra l'altri la Zonte e à za deliberât di metiju pal Magazin Comunâl gnûf);
- proprueste pe riduzion des indenitâts (che a Maian al è za stât decidût di vê al minim proviodût di leç);
- propueste di une cunvigne sul Cipaf (che la Comission Ativitât produtivis e à za tacât a progjetâ cul Ass. Minisini);
- propueste di mozion de cons. Giovanna Iesse a pro dal Tor de Glesie;
- propueste de Fieste de Integrazion.
05 settembre 2006
Fieste a Cjasesole di joibe fin domenie
Di joibe fin domenie e je fieste a Cjasesole.
Di neo motâr però mi soi permetût di meti il manifest di sabide, cu la manifestazion Ducati vierte a dutis lis motos.
E duncje: ducj a Cjasesole! Mandi Dario!
Di neo motâr però mi soi permetût di meti il manifest di sabide, cu la manifestazion Ducati vierte a dutis lis motos.
E duncje: ducj a Cjasesole! Mandi Dario!
04 settembre 2006
A scuele di furlan
A continuin lis lezionutis di furlan. Dopo de prime de setemane passade, ve chi un altri boconut di Grafie Uficiâl... a proposit: vêso discjamât il pdf dal librut dal Olf? NO?!! Alore ve lu achì di gnûf: fracait e lait a leilu ogni tant.
Par lei la seconde lezionute, cjalait il prin coment...
Par lei la seconde lezionute, cjalait il prin coment...
03 settembre 2006
02 settembre 2006
01 settembre 2006
Muris in fieste
Chest fin setemane e il prossim e je la fieste di Muris: par viodi il program complet, fracait achì.
Iscriviti a: Post (Atom)


text:
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(novesime pontade)
[…] I FURLANS E IL TEMPLI
Un vistît su misure o fûr di misure?
Chest implant al è rivât in dut il mont e naturalmentri ancje chi di nô, segnant in ben e in mâl la nestre religjositât. Al è in gracie o par colpe di chest Concili che il patriarcje di Aquilee Francesc Barbar (1593-1616) al à fat secuestrâ ducj i messâi e i libris liturgjics patriarchins, cun chel pôc che nus jere restât di nestri, e ju à fats brusâ denant des glesiis come che si faseve cui libris dai eretics. O sin fîs dai Celts, dai Romans e dai Langobarts e di Aquilee, cun dut ce che al compuarte come ereditarietât, ma no podìn no clamâsi ancje fîs di Rome, soredut fîs dal Concili di Trent, che al à dât il stamp plui evident e profont a la nestre religjon e religjositât, vadì al nestri mût di pandi, a nivel personâl e coletîf, chel fat misteriôs e insondabil che si clame fede. Nô no podìn cognossi la fede dai Furlans, ma o podìn cognossi, o tentâ di cognossi, la nestre religjon, la nestre struture religjose.
A chest pont une domande si podarès fâle: “La tradizion religjose tridentine e cuintririformistiche, dute incentrade sul templi e sul sacerdozi e duncje su la mediazion eclesiâl, jerie la plui adate par nô? Le vino cjapade come la strade plui naturâl par rivâ a Diu o come une strade obleade? La religjon catoliche romane jerie la piel che e riviestive il nestri cuarp o jerie in cualchi maniere une piel foreste? I Furlans jerino e sono propit catolics? Sono protestants?”.
Une domande di fonde, che no cjatarà une rispueste esaustive e che in ogni câs e à di tignî cont di dutis lis diferenziazions storichis, gjeografichis, economichis, antropologjichis, ambientâls e culturâls che o vin dit tal scomençâ cheste tabaiade. Parcè che i Cjargnei a son siguramentri plui protestants dai Furlans de Basse e soredut di chei a confin cul Venit. Mi riferìs ai Cjargnei e ai Furlans dal 1700/1800 e fin a la metât di chest secul, cuant che “a comandavin i predis”, no ai Cjargnei e ai Furlans di vuê, cuant che i predis a son in vie di estinzion e nol comande plui nissun. O forsit dome la television e la banalitât.
Pe stesse reson, la religjositât dai oms e je siguramentri plui luterane di chê des feminis, braide privilegjade e tantis voltis obleade e uniche pe opare di convinciment e di pression dai predis. Tai prins dal secul, cierts paîs de Cjagne, soredut in Val Pesarine, a jerin spartîts in maniere verticâl: lis feminis e i fruts a messe, a gjespui e a dutrine e i zovins e i oms inte Cjase dal popul. No jere la clime ideâl par cressi in armonie tra glesie e paîs e tra personis che a vevin di dividi la cuotidianitât e la prosaicitât de vite. No vin di dismenteâ che, par vocazion o par costrizion, e je stade la femine a tignî sù i classics trê cjantons. La femine e je stade la uniche che in famee e à trasmetût, se lu à fat, il sens religjôs, che duncje nol spiele dute la realtât furlane ma dome la part plui sensibile o romantiche o psicologjichementri influenzabile de societât. Dutis distinzions e precisazions che al è ben di tignîlis sot voli. ❚
[…]
(al va indevant sul prossim numar)
pre Antoni Beline
IL FERÂL. I FURLANS E IL TEMPLI. (novesime pontade)............
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
Benvignût” al gnûf Arcivescul di Gurize
Ecelence Reverendissime, la int di buine volontât e à vût une vore agrât il salût che Lui al à fat ai Slovens di Gurize inta lôr lenghe, ma grant al è stât il displasê par vie che nol è stât dit verbo par furlan!
No je robe di pôc: o sin ca ancje noaltris, Bonsignôr Arcivescul, di une vore di timp, tant che ancje il prin Arcivescul di Gurize al predicjave par furlan, lant ator pe sô arcidiocesi.
O sin ca di une voronone di timp: int che e lavore; int di pâs, che mai e à sbarât un colp come chei che la Italie e ten cont tant che un tesaur e ju jemple di palanchis fin sul colm.
Mai cirût di fâ saltâ par aiar i pâi de energjie eletriche…
I nestris i vuelin ben al popul cence il nazionalisim, fi di chei cu la fassine e il manarin.
Il scriptor graecus de Biblioteche Vaticane, Vittorio Peri, intal sô lavôr “Note sulla formazione dell’identità culturale friulana”, al vise che, intun codiç di chê Biblioteche (II metât dal XIV sec.), al è scrit: “Forum Iulii est provincia per se distinta…quia nec Latinam linguam hic nec Slavicam neque Theotonicam sed ydioma proprium habet, nulli Italico ydiomati consimile…”, duncje a son secui che la robe e je cognussude.
Ma, cun dut chest, la Glesie no i à dadi bade al berli, fat cun rispiet, dai vescui Cocolin, Battisti e Freschi tal 1971.
E pûr, ca di noaltris si veve preât e predicjât par furlan; e nus restin côi e côi di predicjis furlanis, fin che il Fassio no i à dadi la zulugnade di un nazionalisim bols, senza rispiet e violent, che al à stramaçât plui di un nestri vescul: di Triest Luîs Fogâr; e chel di Gurize, Francesco Borgia Sedej, int di une culture stratosferiche, cul tuart di vê volût difindi i dirits dai lôr popui, di chei popui che no jerin inta manie dal Fassio.
O ten cont ancjemò di un librut di preieris, par furlan, de mê trisnone Madalene: li dentri, il vescul di Gurize, il sloven Jusef Walland, al viodeve che i Todescs e i Cragnolins a recitavin lis preieris inte lôr lenghe, e si domandava il parcè che i Furlans no varessin vût di fâ chel stes.
Su chest libri, consumât a fuarce di doprâlu, dì par dì, al à preât il fi di Madalene, Antonino (Tunin) Zecchini (1864-1935).
Lui, biel che al jentrave tai Jesuits, al à scrit che, par predicjâ intun teritori cun plui popui e plui lenghis, come il Litorâl austriac, i plasevin i lengaç de nestre arcidiocesi, ven a stâi, il furlan, il talian, il todesc e il sloven.
Al è deventât diretôr spirituâl dal Centralseminar di Gurize, indulà che al è stât simpri plen di bon sens tra lenghis difarentis e plui culturis.
Dopo, al è doventât ancje Arcivescul, delegât apostolic tai Paîs Baltics (Lituanie, Letonie, Estonie) e nunzi apostolic in Letonie, simpri atent che il nazionalisim nol scuintiàs i dirits dai popui.
Ecelence, che si ricuardi di noaltris, e magari, cuant che al rive, che al zonti le scrite par furlan te curie arcivescovîl; par talian e par sloven e je za; no sarès la rivoluzion: a Udin lu àn za fat di chel dì!
Cun tant rispiet, Lu saludi, Ecelence, e chel al aceti ancje il “benvignût” dai Furlans de sô Arcidiocesi.
Ferruccio Tassin


text:
Ancje se cumò o vin i Arbe Garbe e i FLK che a rinovin la nestre tradizion musicâl, no stin a dismenteâsi che la vere musiche furlane e je chê che o vin cognossût di piçui, cu lis contis e i cjants popolârs.
A mi mi son simpri restâts tal cjâf Ursule Parussule e l’Om di Buri. In principi, ju cjantavi cence stâ tant li a resonâ su lis peraulis, ma cuant che o ai tacât a cirî di capî lis lôr storiis al jere simpri alc che no mi tornave, e forsit par chel o soi simpri stade sigure che chei doi a vessin vût alc di platâ.
Tant par scomençâ, ae domande «ce fâstu su chê vît?», Ursule no da mai une rispueste clare: parcè varessie di sta suntune vît par mangjâ pan e coculis? No saressial plui comut mangjâ coculis sentade a cjase, o a la piês parsore di un cocolâr? E no stin a fevelâ de storie che e conte sul so om, che secont jê al è scugnût lâ fin in France nome par comprâ une belance, e par pesâ cui? Un che si sa bielzà trop che al pese! Ma pussibil che nissun al vendi une buine belance plui dongje di cussì? Sù po, al è clâr come il soreli che Ursule no le conte juste.
Cumò fevelìn di chel altri, l’om di Buri: une storie dolorose di violence familiâr, ancje se a cjantâle cussì, cun chê melodie ritmade, e samee une robe di ridi. La vicende e je contade cussì, secje, cence sgherlifs, ma a cjalâ ben tu cjatis subit un particolâr suspiet: secont chel che al à scrit la cjançon, l’om di Buri al à copât sô agne «par no savê ce fâ». Une scuse che e pues lâ ben par ducj, ma no par un furlan: un furlan al cjate simpri alc ce fâ, massime se, come che o vin scuvierzût de strofe parsore, al à une cjase e un ort dulà mateâ.
Cussì, cui agns, a fuarce di scoltâ chei doi cjants e di masanâi sù, mi soi fate une mê teorie parsore di ce che al pues jessi sucedût pardabon: Ursule e sta là su chê vît par riclamâ la atenzion e par fâ viodi a ducj che e sta spietant so marît. Si è inventade une storie tant strane par meti ducj a tasê. Par vêr, Ursule e sa ben che il so om nol tornarà mai indaûr de France, parcè che in France nol è nancje mai lât. L’om di Ursule, secont me, al è stât copât dal om di Buri (che dopo al à scugnût copâ ancje sô agne, parcè che lu veve scuvierzût) e Ursule, pôc timp dopo, e je scjampade in Canadà cun lui. O soi sigure: se nome ai timps di Ursule e dal siôr di Buri a vessin vût bielzà inventât Chi l’ha visto?, cumò no staressin chi a cjantâ parsore di une storie che e sta cussì pôc in pîts.
BETE DI SPERE
AI 32 DI MAI. Al jere l’om di Ursule............
Ancje se cumò o vin i Arbe Garbe e i FLK che a rinovin la nestre tradizion musicâl, no stin a dismenteâsi che la vere musiche furlane e je chê che o vin cognossût di piçui, cu lis contis e i cjants popolârs.


text:
Fevelant di fumuts par furlan, a volaressin ancje memoreadis lis tantis publicazions che, di un pôcs di agns in ca, a burissin fûr lis scuelis, sicu risultât des ativitâts di lenghe furlane che a vegnin fatis intes classis. Nol è facil vê un cuadri complessîf di chescj libruts, par vie che no dutis lis scuelis a publicizin lis lôr voris. E al va ancje dit che, massime intai prins agns, la cualitât no jere simpri alte (grafie a la buine, fai di stampe e di costrut).
Nol à nissun di chescj difiets chest libri (29 cm par 21), curât di Peressini (un non che aromai al è une sigurece) cu la colaborazion dai fruts de scuele primarie di Sante Marie La Lungje.
La introduzion dal sindic e de assessore a la istruzion, chê des mestris, 13 pagjinis di traduzion par talian des batudis des taulis dissegnadis, i elencs dai fruts, una pagjine di riferiments bibliografichis e dut il rest (plui di 50 pagjinis) al è dissen.
Un lavôr pazient e seguitîf di sgjâf intal passât, inte storie dal paîs e des sôs frazions, une riflession antropologjiche su lis liendis, une leture atente e profondide dal teritori a àn vût tant che risultât une publicazion preseose, dulà che i dissens di Peressini si sposin benon cun chei dai fruts, par tornâ a fâ vivi une liende antighe.
Una maniere inteligjiente par studiâ il passât, par studiâ la lenghe, par capî il puest dulà che si vîf, par imparâ a dissegnâ.
Dal rest il comun di Sante Marie al mastie culture: D’Annunzio, Ungaretti a son passâts par culì e alc a àn lassât. Provait a dâ un voli ator, se o lais intal municipi…
E une altre iniziative e va segnalade: une cjartine dal comun che, di une bande, e je une racuelte di ducj i tiponims e, di chê altre, une vuide detaiade dal teritori cun ducj i servizis, i puescj interessants, lis stradis e v.i. La cjartine si clame Sante Marie La Lungje, tiere di lûs e di maraveis, cun dissens simpri di Peressini e colôrs di Sarolta Szulyovszky.
Cui aial dit che un Comun al vedi dome di fâ marcjepîts?
Luigino Peressini, La maledizion dal esagon, Cormons, 2007Laurin Zuan Nardin
Fevelant di fumuts par furlan, a volaressin ancje memoreadis lis tantis publicazions che, di un pôcs di agns in ca, a burissin fûr lis scuelis, sicu risultât des ativitâts di lenghe furlane che a vegnin fatis intes classis. Nol è facil vê un cuadri complessîf di chescj libruts, par vie che no dutis lis scuelis a publicizin lis lôr voris. E al va ancje dit che, massime intai prins agns, la cualitât no jere simpri alte (grafie a la buine, fai di stampe e di costrut).


text:
Estate a Villa Ciceri - presentazione del libro "IL FRIÛL VIE PAI SECUI. La storie de Patrie che no ti àn mai contât"
Domenica 12 settembre, alle ore 17.00, nel parco di Villa Ciceri a Tricesimo (UD) verrà presentato il libro "IL FRIÛL VIE PAI SECUI. La storie de Patrie che no ti àn mai contât"
(Corvino Edizioni), di Walter Tomada e Fausto Zof. Dialogherà con gli autori Federico Artico.
==========================
Ingresso libero
Green pass obbligatorio
Per prenotazioni contatta
Le Nuove Querce O.D.V.
tel. / whatstapp
328 3889885 - 328 8387794
e.mail: lenuovequerce@gmail.com
==========================
La storie dal no si le cjate sui libris di scuele, ni sui manuâi de Universit: e somee platade di un vêl che nus fâs crodi che la nestre tiere e sedi simpri stade margjinâl, cuant che invezit dilunc dai secui e je stade une crosere di popui, lenghis e grancj cambiaments e il teatri di esperiencis modernis e autonomis, come il Patriarcjât di Aquilee e cuntun Parlament dai plui antîcs de Europe. Walter Tomada e Fausto Zof a cirin di contâ cheste grande storie, de aparizion dai prins oms inte Preistorie di chenti fintremai al dì di vuê. Lu fasin par furlan, intun compendi che al vûl puartâ indevant doi obietîfs intun colp sôl: dâ dignitât ae nestre int e ae nestre lenghe, ma fasint ancje capî cetant siore di events e personaçs, di patiments, ma ancje di inovazions, che e je stade la vicende di un popul che al à simpri frontât ducj i ostacui dal destin cence mai rindisi, e tornant in pîts ogni volte che la storie lu à puartât a colâ.
Walter Tomada
Gjornalist e professôr di scuele superiôr, al è il Diretôr dal storic periodic “La Patrie dal Friûl”. Al colabore cul “Messaggero Veneto” e “Il Friuli” e al à scrit ancje su la preseade riviste francese “Le Monde Diplomatique”. Dal 2001 al 2008 al è stât responsabil dal Ufici Stampe dal Comun di Udin, li che al à curât il prin plan di comunicazion istituzionâl multimediâl par furlan. Al à screât come president dal Comitât Tecnic Sientific il “Docuscuele”, centri di documentazion pai insegnants di furlan. Al à curât tal 2012 par Biblioteca dell’Immagine “Udine. Antologia dei grandi scrittori”.
Fausto Zof
Al è stât dipendent di Aministrazion publiche; al à insegnât lenghe e culture furlane tai cors inmaneâts de Societât Filologjiche furlane di Udin, tes scuelis mezanis di Cjampfuarmit, Puçui, Pasian di Prât e Tavagnà; al CIRF de Universitât di Udin; ai insegnants dai Istitûts Comprensîfs di Pasian di Prât e di Tavagnà e ai dipendents publics. Al à colaborât cul Ent Friûl tal Mont cuntun progjet indreçât a disvilupâ la lenghe e la culture furlane. Al à publicât tescj par furlan e al insegne lenghe e storie dal Friûl, li de Universitât de Tierce Etât di Udin.


text:
Il fat che il Pontefiç al vedi fevelât ancje par catalan te cerimonie uficiâl che e à fat dal templi de Sagrada Família la novesime basiliche di Barcelone, al è un dai detais che a son deventâts plui impuartants pe stampe catalane e che invezit al è stât scuasi dal dut ignorât de stampe internazionâl.
Di fat, pal rest dai elements de visite te capitâl catalane, la presince dal Pape e je stade ben documentade, ma in gjenerâl vivude cun avonde distance.
CONTRADIZIONS IBERICHIS_ Ancje se Benedet XVI, partint pal viaç che lu à puartât a Sant Jacum di Galizie e a Barcelone, al à fevelât de Spagne tant che dal baluart european de cristianitât catoliche, in realtât la comunitât iberiche dal dì di vuê e je in sostance laiche e tra chês mancul leadis ai elements che a somein il çoc de politiche vaticane dai ultins agns: ancje chi il Pape al à fevelât di abort, intant che in Spagne la interuzion volontarie de gravidance e je un fat legâl e comun e la sperimentazion sui embrions e i studis gjenetics a son ae avanvuardie in Europe, e dal valôr de famee tradizionâl, cuant che invezit cheste struture e patìs une vore, come pardut tal mont ocidentâl, e si à ricognossût valôr legâl ai matrimonis tra omosessuâi (in dusinte di lôr a àn saludât Benedet XVI bussantsi ducj tal stes moment devant di lui).
IL BENVIGNÛT DE CATALOGNE_ Invezit il mont catalanist al à decidût di saludâ il vescul di Rome fasint viodi la sô muse e soredut la sô bandiere, dade fûr di volontaris a ducj i fedêi e curiôs che si devin dongje pes stradis di Barcelone. Il pape, de bande sô, nol à ignorât la identitât di cheste tiere, e al à doprât ancje la lenghe catalane in moments uficiâi, cun grande sodisfazion de int e dai politics: Josep Lluís Carod Rovira, esponent di Esquerra Republicana e vicepresident dal guvier regjonâl catalan, al à dite a clâr che «al à fat di plui pe lenghe catalane un pape todesc che al vîf a Rome, che no un cualsisei prin ministri dal stât spagnûl in cinc secui».
Cumò l’apontament al è pal Friûl: pape Ratzinger fevelaraial ancje par furlan?
Sandri Carrozzo
TERITORIS – INTERNAZIONÂL. Il Pape par catalan............
Il fat che il Pontefiç al vedi fevelât ancje par catalan te cerimonie uficiâl che e à fat dal templi de Sagrada Família la novesime basiliche di Barcelone, al è un dai detais che a son deventâts plui impuartants pe stampe catalane e che invezit al è stât scuasi dal dut ignorât de stampe internazionâl.


text:
CLAMADE DI GJEREMIE
Introduzion storiche
1 1 Ats di Gjeremie, fi di Chelkie, di riunde dai predis ch’a jerin in Anatot, te tiere di Beniamin. 2 La peraule dal Signôr i je stade dite tai dîs di Gjosie, fi di Amon, re di Gjude, tal an tredicesim dal so ream, 3 e tai dîs di Joakim, fi di Gjosie, re di Gjude, fintremai a la fin dal an undicesim di Sedecie, fi di Gjosie, re di Gjude, ven a stâi fintremai a la depuartazion di Gjerusalem, tal cuint mês.
Gjeremie elezût come profete
4 La peraule dal Signôr mi è stade dite cussì:
5 “Prime che ti des dongje tal grim di tô mari
ti ài cognossût
e prime che tu saltassis fûr dal grim
ti ài santificât;
ti ài metût profete pai forescj”.
6 Ma jo i ài rispuindût: “Joi, Signôr Diu!
Ve: no soi bon di fevelâ, parcè che o soi un frut!”.
7 E il Signôr mi à rispuindût:
“No sta dî: O soi un frut,
parcè che pardut là che ti mandarai tu varâs di lâ
e dut ce che ti ordenarai tu varâs di dîlu.
8 No sta vê pôre denant di lôr
parcè che cun te o soi jo a salvâti”.
Sentence dal Signôr.
9 Daspò il Signôr al à slungjade la sô man e al à tocjade la mê bocje;
po il Signôr mi à dite:
“Ve: o ài metudis lis mês peraulis
inte tô bocje.
10 Atent! Propit vuê jo ti met
parsore dai popui e parsore dai reams
par dislidrisâ e par sdrumâ,
par butâ jù e par fruçâ,
par fâ sù e par plantâ”.
Il plan di Diu
11 La peraule dal Signôr mi è stade dite cussì: “Ce viodistu po, Gjeremie?”. I ài rispuindût: “O stoi viodint un ramaç di mandolâr”. 12 E il Signôr mi à rispuindût: “Tu âs viodût ben: di fat jo o soi daûr a fâ la vuaite su la mê peraule par ch’e ledi in vore”. 13 La peraule dal Signôr mi è stade dite pe seconde volte cussì: “Ce viodistu po?”. O ài rispuindût: “Une cite ch’e bol, pleade de bande de tramontane”. 14 E il Signôr mi à rispuindût:
“De tramontane e plombarà la disgracie
cuintri di dute la int de regjon.
15 Di fat ve chi ch’o soi: o stoi clamant
dutis lis fameis reâls de tramontane.
Sentence dal Signôr.
A vignaran e ognidune e sistemarà la sô sente
biel jentrant tes puartis di Gjerusalem
e cuintri des sôs muris torator
e cuintri di dutis lis citâts di Gjude.
16 Alore o disarai fûr i miei judizis cuintri di lôr,
cuintri di dute la lôr tristerie
ch’a àn vude tal bandonâmi
e tal incensâ dius forescj
e tal butâsi in genoglon denant de vore des lôr mans.
17 Tu peiti i tiei ombui:
jeve sù e contiur dut ce che ti ordenarai.
No sta vê pôre denant di lôr,
senò ti fasarai trimâ jo denant di lôr.
18 Ve duncje che jo
ti fâs vuê tant che une citât rinfuarçade,
tant che une colone di fier
e tant che une murae di bronç
cuintri di dute la tiere,
cuintri dai rês di Gjude e dai siei sorestants,
cuintri dai siei predis e cuintri de int de tiere.
19 Lôr a combataran cuintri di te ma no ti vinçaran,
parcè che o soi jo cun te,
sentence dal Signôr
par salvâti!”.


text:
AVRÎL – PRIME PAGJINE. EDITORIÂL – Se FVG al devente un dogme che nus puarte ducj al martueri / La Glesie e clame ai Stâts Gjenerâi dal Friûl / PAGJINE 2 – I vuardians da la aghe / Par no dismenteâ l’orcolat / Lis strategjiis dal Parlament Furlan / Pachyderm a Tumieç: breis artigjanâls su ruedis / PAGJINE 3 – Finance e politiche, un rapuart simpri sul ôr dal conflit di interès (no chei bancjaris…) / La crisi che e fâs mâl ancje al modon / PAGJINE 4 – I Sindics dal Laboratori di Autonomie a presentin la “Cjarte di Merêt” / Furlans (us) fasin la Fieste!!! / PAGJINE 5 – SLOVENIE. La presince slovene a Expo 2015 / FRIÛL EUROPE. Lenghis, dirits, minorancis e tutele. Pal Stât Talian al è timp di esams / La plui grande iniziative mondiâl in supuart de lenghe si davuelç tal Paîs Basc: Korrika / PAGJINE 6 – Interviste cun Claudia Brugnetta, tra cine, Rai e lenghe furlane / Il coment di Guglielmo Pitzalis su la riforme sanitarie / PAGJINE 7 – MUSIS DI…FACEBOOK. No stâ a dâi di blave al “troll” / Il “pes di Avrîl” chest an al è stât plui furlanist che mai: dai Gnognosaurs a Luca Manfè, ve ca cualchidun di chei che àn funzionât di plui / PAGJINE 8 – Teho Teardo e la falope sul Friûl: i coments / Alessio Screm al ricuarde Giovanni Battista Cossetti, compositôr cjargnel / PAGJINE 9 – SIMPRI BOGNS. Zuan Schiff, Poesiis di Zaneto, Udin 1977 / Te memorie di Fausto Schiavi come ogni an / ZODIAC FURLAN. Roc / PAGJINE 10 – IL GRANT LUNARI DAL FRIÛL. Avrîl / Fieste dal Friûl te memorie di pre Checo Placerean, che pai 30 agns de muart la Provincie di Udin i dedicarà un grant event tal 2016 / In memorie di pre Antoni Beline. Si son cjapâts a bracecuel / PAGJINE 11 – E continue la publicazion de Opera Omnia di Antoni Beline cun “Tiere di confin” – PAGJINE 12 – A TU PAR TU. La feste de Patrie di Arnalt /
*** I articui a son disponibii fracant sul titul. Buine leture.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +